'Uitslag van mosie is doodsklok vir ANC' | Maroela Media
"Jacob Zuma het oorleef, maar hy het niks om vanaand te vier nie. Hy is dodelik gewond en sy party is aan flenters. Vanaand se uitslag, ondanks die naelskraapse oorwinning, is 'n doodsklok vir die ANC."
Só het Mmusi Maimane, leier van die DA, gereageer nadat 'n mosie van wantroue in pres. Jacob Zuma Dinsdagaand in die parlement misluk het.
Altesaam 198 LP's het teen die mosie gestem, 177 het daarvoor gestem en nege LP's het buite stemming gebly. Buite die parlement het ANC-ondersteuners gesing en gedans om die oorwinning te vier.
Maimane het in 'n verklaring gesê die dapper ANC-LP's wat wel ten gunste van die mosie gestem het, moet besef dat hulle nie langer tuis is in die ANC nie, maar deel is van 'n beweging na 'n nuwe begin. "Daardie nuwe begin, begin nou," het hy gesê.
"Vandag se uitslag moet nie 'n rede vir wanhoop wees nie. Dit moet dien as 'n motivering vir Suid-Afrikaners om georganiseerd te raak, betrokke te raak en te help bou aan 'n nuwe regering in 2019. Die uitslag van die mosie van wantroue is net 'n bewys van iets wat Suid-Afrikaners al klaar weet: die ANC kan homself nie korrigeer nie. Die ANC ondersteun nog steeds vir Zuma omdat hy nie 'n afwyking in die ANC is nie, hy is die norm. Jacob Zuma is die manifestasie van wat die ANC geword het – 'n giftige mengsel van korrupsie, baantjies vir boeties en nepotisme."
Die ANC het in reaksie op die uitslag van die mosie gesê die mosie was 'n poging van die DA om "'n sagte staatsgreep" in die parlement uit te voer. "Dit was 'n openlike poging deur die opposisie om die wetgewer te manipuleer, die Grondwet te gebruik om die regering te laat val, dienslewering te ontwrig en chaos in die samelewing te saai om uiteindelik die mag oor te neem. Soos ons vroeër gesê het, ons het volle vertroue in ons lede in die parlement om die mosie te laat misluk. En ons het dit ook suksesvol gedoen."
Dr. Pieter Groenewald, leier van die VF Plus, het gesê hoewel die mosie misluk het, was 'n beduidende hoeveelheid ANC-LP's bereid om teen hulle president te stem. "Dit is 'n duidelike bevestiging van die ernstige verdeeldheid binne die ANC en is beslis die begin van verdere verbrokkeling en faksievorming binne die ANC," het Groenewald gesê.
"Van die ANC se 249 parlementslede was net 198 bereid om die president te steun. Dit beteken dat tussen 30 en 40 ANC-parlementslede bereid was om saam met die opposisie te stem. Die uitslag maak dit duidelik dat Suid-Afrika 'n nuwe politieke rigting begin inslaan wat ware hoop gee dat die ANC wel in 2019 deur 'n koalisie van opposisiepartye by die stembus verslaan kan word."
Kallie Kriel, uitvoerende hoof van AfriForum, het gesê hy is jammer oor die mislukking van die mosie en glo 'n sterk burgerlike samelewing is wat nodig is om die president en regering verantwoordbaar te hou. "Vandag se stemming dien as verdere motivering vir AfriForum om volstoom voort te gaan om korrupte amptenare deur middel van privaat vervolging, onder leiding van adv. Gerrie Nel, tot verantwoording te roep."
Buite die parlement het Julius Malema, leier van die EFF, gesê die uitslag van die mosie is 'n bewys dat die ANC gedraai kan word. "Ons het 26 van die ANC se stemme direk gekry en indirek 35 stemme, want daar was nege wat buite stemming gebly het. Toe ons vir julle gesê het ons is besig om die olifant happie vir happie te eet, het ons nie 'n grap gemaak nie," het hy gesê.
Vandag is n baie slegte dag vir die hele suid afrika.
Nie so sleg soos wat dit klink.
Die uitslag is hartseer – hoeveel gaan oor wees in die staatskaste in 2019? Dit is genoeg tyd vir die mense met lang vingers om i "neseier" bymekaar te maak!!!
Miskien maar net volhard en die "wyse" woorde van Malema ter harte neem naamlik dat 'n olifant happie vir happie opgeëet word. Ons is so naby 'n oorwinning maar tog so ver …
JZ en die ANC Sal nou net hul eie grafte dieper grawe…hou moed. Die winde van verandering begin nou waai. Die olifant gaan homself van binne verteer.